אודו באייר

ביוגרפיה

באייר נולד באייזנהוטנשטדט, שבברנדנבורג וגדל בנייסמונדה. הוא הבכור מבין שישה אחים וכמו אחיו הוא שיחק כדוריד במועדון המקומי. בשנת 1970 החל להתאמן בהדרכתו של ארנסט קוהל ובשנת 1973 החליף מועדון והתאמן בהדרכתו של לותר הילברנד. באליפות אירופה באתלטיקה שנערכה ברומא, איטליה בשנת 1974 הוא סיים באייר במקום שמיני בהדיפת כדור ברזל.

אלוף אולימפי

באולימפיאדת מונטריאול (1976) זכה באייר במדליית זהב בהדיפת כדור ברזל בתוצאה של 21.05 מטר, לפני יבגני מירונוב (21.03 מטר) ושיאן העולם אלכסנדר ברישניקוב (21.00 מטר) שניהם מברית המועצות.

שיאן עולם

בתחרות שנערכה בגטבורג, שוודיה ב-6 ביולי בשנת 1978 קבע באייר בהדיפת כדור ברזל שיא עולם חדש של 22.15 מטר, שיפור לשיא העולם בן השנתיים של אלכסנדר ברישניקוב (22.00 מטר). שיא זה החזיק מעמד 5 שנים. באליפות אירופה באתלטיקה שנערכה בפראג, צ'כוסלובקיה בסוף אוגוסט אותה שנה הוא זכה במדליית זהב בתוצאה של 21.08 מטר.
בתחרות גביע העולם של IAAF שנערכה בדיסלדורף, מערב גרמניה בספטמבר 1977 זכה באייר במדליית זהב בהדיפת כדור ברזל בתוצאה של 21.74 מטר.
בתחרות גביע העולם של IAAF שנערכה במונטריאול, קנדה בסוף אוגוסט 1979 זכה באייר במדליית זהב בהדיפת כדור ברזל בתוצאה של 20.45 מטר. שבועיים לאחר מכן, באוניברסיאדה שנערכה במקסיקו סיטי, מקסיקו בשנת 1979 הוא זכה במדליית זהב בתוצאה של 20.49 מטר.
באולימפיאדת מוסקבה (1980) זכה באייר במדליית ארד בהדיפת כדור ברזל בתוצאה של 21.06 מטר ולדימיר קיסילב (21.35 מטר) ואלכסנדר ברישניקוב (21.08 מטר).
בתחרות גביע העולם של IAAF שנערכה ברומא, איטליה בשנת 1981 זכה באייר במדליית זהב בהדיפת כדור ברזל בתוצאה של 21.40 מטר
באליפות אירופה באתלטיקה שנערכה באתונה, יוון בשנת 1982 זכה באייר במדליית זהב בהדיפת כדור ברזל בתוצאה של 21.50 מטר ובכך הגן על תוארו.
בתחרות שנערכה בלוס אנג'לס, קליפורניה ב-25 ביוני 1983 שיפר באייר את שיאו העולמי והעמיד אותו על 22.22 מטר. שיא זה החזיק מעמד שנתיים ונשבר על ידי בן ארצו אולף טימרמן (22.62 מטר). באליפות העולם הראשונה באתלטיקה שנערכה בהלסינקי, פינלנד באוגוסט אותה שנה הוא סיים רק במקום שישי בתוצאה של 20.09 מטר. בשלב המוקדמות הוא קבע תוצאה של 20.29 מטר.
באייר לא השתתף באולימפיאדת לוס אנג'לס (1984) בשל החרם של הגוש המזרחי.
בתחרות באולם שנערכה בפוטסדאם, מזרח גרמניה ב-7 בינואר 1985 קבע באייר בהדיפת כדור ברזל שיא אישי של 21.39 מטר. שבועיים לאחר מכן, ב-19 בינואר, באליפות העולם באתלטיקה באולם שנערכה בפריז, צרפת הוא זכה במדליית כסף בתוצאה של 21.10 מטר.
בתחרות שנערכה בברלין ב-20 באוגוסט 1986 קבע באייר בהדיפת כדור ברזל שיא עולם חדש של 22.64 מטר, שיפור לשיא בן השנה של טימרמן. שיא זה החזיק מעמד שנה ונשבר על ידי אלסנדרו אנדריי מאיטליה (22.72 מטר). שבוע לאחר מכן, באליפות אירופה באתלטיקה שנערכה בשטוטגרט, מערב גרמניה הוא זכה רק במדליית ארד בתוצאה של 20.74 מטר, אחרי ורנר גינתר משווייץ (22.22 מטר) ואולף טימרמן (21.84 מטר).
באליפות העולם באתלטיקה שנערכה ברומא, בשנת 1987 סיים באייר במקום שישי בתוצאה של 21.13 מטר, באולימפיאדת סיאול (1988) הוא סיים במקום רביעי בתוצאה של 21.40 מטר ובאולימפיאדת ברצלונה (1992) הוא סיים במקום 19 בתוצאה של 18.47 מטר.

פוליטיקה

בשנת 2004 נבחר באייר מטעם מפלגת הסוציאליזם הדמוקרטי לאספה הפדרלית של גרמניה.

משפחתו

בשנת 1976 התחתן באייר ונולדו לו שתי בנות, אחת מהן נפטרה בילדותה. באולימפיאדת מוסקבה (1980), אחיו הצעירים, הנס-גאורג באייר, זכה במדליית זהב עם נבחרת מזרח גרמניה בכדוריד וגיזלה באייר סיימה במקום רביעי בזריקת דיסקוס בתוצאה של 67.08 מטר. אחותו, גודרון הייתה הפיזיותרפיסטית של נבחרת גרמניה באולימפיאדת ברצלונה (1992).